Polisie soek bestuurder wat 2 kinders doodryArgieffoto: https://pixabay.com Die polisie in Ngqamakhwe in die Oos-Kaap het Donderdag gesê hulle is op soek na die bestuurder wat in ŉ tref-en-trap-ongeluk betrokke was wat die lewe van twee kinders geëis het. Die kinders was onderskeidelik agt en nege jaar oud. Kapt. Jackson Manatha, woordvoerder van die polisie, het gesê die twee kinders het omstreeks 15:15 die R409 probeer oorsteek toe hulle deur ŉ motor getref is. Volgens hom het die voorval naby die Xume-nedersetting plaasgevind. “Ongelukkig het albei kinders op die toneel gesterf. Die identiteit van die oorledenes word weerhou totdat albei se familielede amptelik in kennis gestel is van die voorval,” het Manatha gesê.